Karelië is 'n historiese gebied in Finland en Rusland. In Rusland word dit omvat deur die outonome deelrepubliek Republiek van Karelië.
Die oppervlak van die republiek is 180 500 km2. Die hoofstad van die Russiese deelrepubleik is Petrozavodsk. Ander groot stede sluit in: Kostomoeksja, Sortivala en Kondopoga. Die bevolking beloop in 2003 ongeveer 716 000 inwoners, waarvan 73,6% Russe, 10% Kareliërs, 7% Wit-Russe, 3,6% Oekraïners, 2,3% Finne en 0,8% Wepse. Naas Russies word ook Karelies, Fins en Wepsies gepraat. Daar bestaan ook dagblaaie en radiostasies wat Karelies, Fins en Wepsies gebruik. Binne Karelië self het die Wepse 'n eie outonome gebied, naamlik Wepsskaja Volost.
Karelië is grotendeels met dennebosse bedek, ongeveer 49% van die oppervlak. Daar is ook heelwat mere, wat 25% van die oppervlak bedek. Die twee grootste mere is, die Ladogameer en die Onegameer.
Die belangrikste dele van die ekonomie van Karelië is bosbou, die visbedryf, papierbedryf en houtbewerking. Masjienvervaardiging en metallurgie is ook verteenwoordig.